tartuNLP/wikipedia-smugri-20251201 huggingface dataset:
Hispaniolankoira

Hispaniolankoira on haitilais-dominikaaninen koirarotu. Se tunnetaan myös nimillä "feral dog of santo domingo" ja "santo domingo greyhound". Tieteelliseksi nimeksi on aikoinaan esitetty "Canis haitensis".
Ulkomuoto.
Sekä Buffon 1700-luvulla että Charles Hamilton Smith vuonna 1840 kuvailivat hispaniolankoiraa. Se on vinttikoiraa muistuttava alkukantainen koira. Sillä on hurja olemus, litteä pitkä pää, ohut kuono ja laiha runko. Sen raajat ovat pitkät, rintakehä syvä ja korvat puolipystyt ja pienet. Sen karvapeite on lyhyt, väritys vaalean tuhkansininen ja säkäkorkeus 70–71 cm. Kotieläinten kerrottiin pelkäävän sen vaikuttavaa olemusta.
Luonne ja käyttäytyminen.
Osa rodun kannasta otettiin kiinni ja opetettiin jäljittämään vankikarkureita ja karanneita orjia. Villin taustansa takia niitä ei kuitenkaan voitu estää hyökkäämästä löydettyjen ihmisten kimppuun, minkä vuoksi niitä pelättiin suuresti. Jos hispaniolankoira kulki yksin kadulla, kaikissa alueen taloissa suljettiin ulko-ovet. 
Alkuperä.
Hispaniolankoira on kotoisin Hispaniolan saarelta (joissain kielissä tunnetaan myös nimellä "Santo Domingon saari"). Sen esi-isiä olivat espanjalaisten löytöretkeilijöiden mukana tulleet koirat, joista osa villiintyi 1500-luvulla ja sopeutui vähitellen elämään paikallisissa metsissä. Siellä ne jatkoivat lisääntymistä vapaasti, kunnes niistä kehittyi trooppisiin olosuhteisiin sopeutunut paikallinen rotu. 
Koska koirat hyökkäilivät karjan kimppuun, maanviljelijät tappoivat niitä ja 1900-luvulla rotu alkoi harvinaistua huomattavasti. Osa maanviljelijöistä kuitenkin otti pentuja myös tilojensa vahtikoiriksi. Muutama kotimaansa syrjäisillä alueilla sinnitellyt yksilö tai maanviljelijöiden vahtikoirien jälkeläinen saattaakin yhä olla elossa, mutta on todennäköisempää että rotu on kuollut sukupuuttoon 1900-luvun aikana.
Emetullah Rabia Gülnûş Sultan

Emetullah Rabia Gülnûş Sultan (1642 – 6. marraskuuta 1715) oli Osmanien valtakunnan sulttaani Mehmed IV:n puoliso sekä sulttaanien Mustafa II ja Ahmed III äiti, Valide Sultan.
Hän syntyi Kreetalla 1642 kreikkalaisen papin perheeseen nimellä Evmania Voria. Saari kuului tuolloin Venetsialle, jonka kanssa sotineet osmanit hyökkäsivät sinne vallaten Rethymnonin 1645. Pieni Gülnûş Emetullah kuljetettiin Istanbuliin. Hänestä tuli vartuttuaan yksi Topkapin palatsin haaremin naisista ja sulttaani Ibrahim I:n pojan Mehmed IV:n lempijalkavaimo. Mehmed kiintyi Gülnûş Emetullahiin ja otti hänet vaimokseen. Hän synnytti Mustafa II:n 1664, jolloin hän sai sulttaanin äitiä tarkoittavan arvonimen Valide sultan. Nuorempi poika Ahmed III syntyi 1673.
Gülnûş Emetullahilla sanotaan olleen vaikutusvaltaa poikiinsa, erityisesti vuodesta 1703 hallinneeseen Ahmediin. Vuonna 1710 Gülnûş Emetullah oli mukana poliittisessa leirissä, joka kannatti ryhtymistä sotaan Venäjää vastaan maahan paenneen Ruotsin kuningas Kaarle XII:n eduksi, ks. Venäjän-Turkin sota 1710-1711.
Ahmed III rakennutti Istanbulissa olevan moskeijan Yeni Valide Camiin äitinsä muistolle. Gülnûş Emetullahin hauta sijaitsee moskeijan yhteydessä.
Lill-Babs

Barbro Margareta ”Lill-Babs” Svensson (9. maaliskuuta 1938 Järvsö – 3. huhtikuuta 2018 Tukholma) oli ruotsalainen laulaja ja näyttelijä. Hän edusti Ruotsia Eurovision laulukilpailussa 1961 kappaleella ”April, april”, sai kaksi pistettä ja sijoittui 14:nneksi. Lill-Babs osallistui Ruotsin euroviisukarsintana toimivaan Melodifestivaleniin myös vuonna 1960 kappaleella ”En kyss”, joka karsiutui kilpailun semifinaalissa sekä vuonna 1973 kappaleella ”Avsked från en vän”, joka sijoittui kilpailussa neljänneksi.
Lill-Babs levytti uransa alkupuolella 78-kierroksen levyjä eli savikiekkoja kahdeksan kappaletta, niiden jälkeen noin sata singleä ja 20 LP-levyä. Lisäksi hän levytti Saksan markkinoita varten vielä yhteensä 25 muuta levyä. 
Lill-Babs esiintyi myös noin 15 elokuvassa ensin 1960-luvulla ja sitten 1980-luvun lopulta alkaen.
Yksityiselämä.
Lill-Babs oli naimisissa laulaja Lasse Berghagenin kanssa vuosina 1965–1968 ja norjalaisen jalkapalloilija Kjell Kaspersenin kanssa 1969–1973. Avioliitosta Berghagenin kanssa syntyi Malin-tytär, joka on tullut tunnetuksi näyttelijänä ja joogaopettajana.
Lill-Babs seurusteli vuodesta 1998 lähtien itseään 22 vuotta nuoremman Peter Gardermurin kanssa. Lill-Babs tuli ensimmäisen kerran äidiksi 16-vuotiaana, ja hänen ollessaan 57-vuotias syntyi ensimmäinen lapsenlapsenlapsi.
Singaleesinkoira

Singaleesinkoira on srilankalainen koirarotu. Nimensä se on saanut singaleeseistä. FCI ei ole antanut sille virallista hyväksyntää, mutta Sri Lankan kennelklubi on hyväksynyt sen omaksi rodukseen.
Ulkomuoto.
Rotu muistuttaa kovasti dingoa, laulavaa uudenguineankoiraa ja kadarinkoiraa.
Luonne ja käyttäytyminen.
Singaleesinkoira on valpas, tarkkaavainen, ystävällinen ja tottelevainen. Se on myös kuuliainen ja vahtiviettinen. Oikein koulutettuna siitä saa hyvän lemmikin, joka palvoo omistajaansa. Sillä on myös erittäin hyvä hajuaisti.
Alkuperä.
Sri Lankasta on löytynyt yli 11000 vuotta vanhoja koirafossiileja. 4500-luvulta eaa. peräisin olevasta Nilgalan luolasta ja Bellanbandi Palassasta löydettyjen luurankojen perusteella voidaan olettaa, että Balangodan ihmiset olisivat käyttäneet kesykoiria riistanajoon. Saaren kivikautisten alkuperäisihmisten yakkojen mainitaan jo 400-luvulta eaa. peräisin olevassa aikakirjassa omistaneen koiria. Heidän jälkeläisensä veddat käyttivät singaleesinkoiraa metsästykseen, ja sitä pidettiin niin suuressa arvossa että rodunedustajia annettiin naisten avioituessa myötäjäisiksi heidän puolisoilleen. Myös nykyisten singaleesien esi-isien sanottiin 400-luvulla eaa. saarelle saapuessaan kohdanneen haukkuvia koiria. Täten nykyisellä villiintyneellä singaleesinkoiralla on takanaan pitkä historia ja sitä voidaan pitää hyvin vanhana rotuna. Paikalliset koira-asiantuntijat jopa uskovat sen olevan muinainen linkki laulavan uudenguineankoiran, basenjin ja dingon välillä. Rodun muinaisesta alkuperästä huolimatta "Kennel Association of Lanka" on vasta viime aikoina antanut sille virallisen hyväksynnän.
Avokela

Avokela on kalastuskela, jota käytetään virkistyskalastuksessa. Avokela pidetään yleensä heitto-onkivavan alapuolella päinvastoin kuin umpikela ja hyrräkela, joita pidetään yleensä vavan päällä.
Ominaisuudet.
Välityssuhde.
Avokelojen keskeisiin ominaisuuksiin kuuluu välityssuhde, joka voi vaihdella esimerkiksi 3,8:1:stä 6,1:1:een. Mitä suurempi välityssuhde on, sitä useamman kierroksen kelan roottori pyörii yhden kammen kierroksen aikana. Pienempi välityssuhde tuottaa hitaamman kelaamisen ja suuremman vääntömomentin.
Siimakapasiteetti.
Siimakapasiteetti ilmoitetaan siiman paksuuden tai vetolujuuden suhteen siiman pituutena.
Kuulalaakerointi.
Muita avokeloihin ja myös muihin keloihin liitettäviä ominaisuuksia ovat kuulalaakereiden määrä, joka vaihtelee eri kelamallien välillä.
Valmistusaineet.
Materiaaleista markkinoinnissa arvostetaan metallia enemmän kuin muovikomposiitteja.
Avokelalla heittäminen.
Avokelaa käytettäessä vieheen tai muun syötin heitto tapahtuu siten, että avokelan sanka on avattu ja siimaa pidetään sormen alla kunnes siima vapautetaan vapaa heilautettaessa sormen alta siten, että se purkautuu vapaasti vieheen perässä eteenpäin. Avokela on yleisin kalastuskela. Aikaisemmin umpikelat olivat yleisimpiä.
Avokelamalleja.
Avokelamalleista on olemassa siimajarrun osalta kahta tyyppiä. Yleisimmässä ratkaisussa, etujarrullisessa avokelassa, säätö tapahtuu puolan päältä, kelan etuosasta, kun taas harvinaisemmassa mallissa, takajarrullisessa avokelassa, kelan takaa kierrettävästä nupista. Jälkimmäistä tapaa käytetään mm. Shimano Nexavessa, Shimano Seido 1000RA:ssa, 2500RA:ssa, 4000RA:ssa Shimano Solstacessa ja Shimano Spirexissä, Shimano Super 2500GT:ssä,Shimano Twinpower XT 2500RB:ssa ja 4000RB:ssä sekä joissain Abu Carcia Cardinal-avokeloissa.
Valmistajia.
Tunnettuja avokelavalmistajia ovat muun muassa:
Intianpaariakoira

Intianpaariakoira ("pariah dog") on intialainen koirarotu. Nimitys "pariah" eli sananmukaisesti "rumpali" tulee sen kotimaan kastijärjestelmän alimman luokan nimestä, mikä on varsin kuvaava: sitä pidetään yleisesti hylkiönä. Muita nimityksiä ovat "pye-dog", "pi-dog" ja "pie-dog", jotka kaikki tarkoittavat ulkopuolista.
Ulkomuoto.
Intianpaariakoira on keskikokoinen, lyhytkarvainen alkukantainen koira. Rakenteeltaan se on neliömäinen tai hieman suorakaiteen muotoinen. Se muistuttaa huomattavasti dingoa eikä villiintymisestään huolimatta kovinkaan paljoa sutta. Oletettavasti myös sudesta erkaantuneiden koirien varhaisin tuhansien vuosien takainen prototyyppi oli lyhytkarvainen, pieni ja kuumuuteen sopeutunut eläin.
Pää on kiilanmuotoinen, kuono suippo ja purenta leikkaava. Niska on jalopiirteinen. Tummanruskeat silmät ovat mantelinmuotoiset ja pystyt korvat teräväkärkiset ja matalalle asettuneet. Eturaajat ovat suorat ja takaraajat vain aavistuksen kulmautuneet. Häntä kiertyy selän ylle. Urosten säkäkorkeus on 51–64 cm ja paino 20–30 kg, nartuilla vastaavat mitat ovat 46–58 cm ja 15–25 kg.
Hyväksytyt värit ovat:
Virheellisiksi luokitellut värit:
Luonne ja käyttäytyminen.
Tyypillisiä luonteenpiirteitä ovat mm. älykkyys, valppaus, aktiivisuus, epäluuloisuus, reviiritietoisuus ja varautuneisuus vieraita kohtaan. Se oppii nopeasti ja on helppo kouluttaa, mutta koulutus vaatii virikkeitä ja vaihtelua, sillä se kyllästyy nopeasti toistoihin. Sillä on voimakas vartiointi- ja puolustusvietti perhettään kohtaan ja se vaatii ehdotonta sosiaalistamista pennusta pitäen. Se tulee hyvin toimeen oman perheen lasten kanssa. Sen tapa vartioida on ilmoittaa pihaa lähestyvistä tulokkaista, mikä tekee siitä haukkuherkän sillä se reagoi usein pienimmästäkin epäilyksestä. Jotkut tunnusomaiset piirteet ovat samoja kuin dingolla, basenjilla ja muilla vastaavilla roduilla: sillä on esimerkiksi juoksuaika vain kerran vuodessa, heinä-lokakuun välisenä aikana. Pennut syntyvät normaalisti loka-joulukuun välillä.
Alkuperä.
Rotua muistuttavia koiria tavataan kaikkialla Lähi-idän, Etelä-Aasian ja Pohjois-Afrikan alueella, joissa ne tunnetaan eri nimillä maasta riippuen. Nepalissa paariakoiria juhlitaan kerran vuodessa, jolloin hurskaat ihmiset keräävät niitä kaduilta, harjaavat, kylvettävät, seppelöivät ja ruokkivat ne ruhtinaallisesti, sekä maalaavat niiden otsaan punaisen tikamerkin.
Hoito.
Intianpaariakoira vaatii paljon liikuntaa ja toimintaa, ja sen tulisi saada hyvin pitkiä ulkoilulenkkejä useita kertoja päivässä. Yleisesti ottaen muut hoitotoimenpiteet ovat helppoja, varsinkin tropiikin ilmastossa elävien yksilöiden kohdalla: turkki vaatii harjausta vain ani harvoin ja ruokinta on taloudellista sillä koira syö melko vähän. Monien muiden vanhojen aasialaisten rotujen, kuten shiban tai akitan tapaan se on luonnostaan siisti: se paitsi pitää itsensä puhtaana, se ei myöskään haise lähes ollenkaan.
Terveys.
Rotu on tyypillisenä luonnollisesti jalostuneena maatiaisrotuna erittäin terve ja pitkäikäinen, koska vain vahvimmat ja terveimmät yksilöt pääsivät jatkamaan sukua. Keskimääräinen elinikä on yli 15 vuotta.
Marius Trygg

Marius Trygg (s. 1. kesäkuuta 1976 Oslo, Norja) on norjalainen jääkiekkoilija, pelipaikaltaan hyökkääjä. Trygg edustaa kotimaansa pääsarjan Norjan Elitserienin Stavanger Oilersia. Hän on edustanut urallaan myös Ruotsin Elitserienin Färjestads BK:ta jossa voitti Ruotsin mestaruuden vuonna 2002. Mariuksen kaksoisveli Mats Trygg on myös jääkiekkoilija, joka edustaa Ruotsin Elitserien HV71:ää. Marius on edustanut Norjaa maailmanmestaruuskilpailuissa yhdeksän kertaa.
Tore Vikingstad

Tore Vikingstad (s. 8. lokakuuta 1975 Trondheim, Norja) on norjalainen ammattilaisjääkiekkoilija, joka edustaa Norjan GET-liigan Stavanger Oilersia. Vikingstad voitti Saksan DEL-liigan pistepörssin kaudella 2005–2006 ja valittiin sarjan parhaaksi pelaajaksi ja parhaaksi keskushyökkääjäksi. Samalla kaudella hänet valittiin myös Norjan vuoden jääkiekkoilijaksi. 
St. Louis Blues varasi Vikingstadin kuudennella kierroksella varausvuorolla 180. 
Vikingstad on edustanut Norjan jääkiekkomaajoukkuetta MM-tasolla kahdeksan kertaa.
Stănilești

Stănilești on noin 5 800 asukkaan kunta Romaniassa. Se kuuluu Vasluin piirikuntaan. Kuntaan kuuluvat Stănileștin kylän lisäksi kylät Bogdana-Voloseni, Budu Cantemir, Chersăcosu, Gura Văii, Pogănești ja Săratu.
Kylän alueella käytiin Prutin taistelu osana Venäjän–Turkin sotaa 1710–1711.
Corpse dog

Corpse dog oli tiibetiläinen koirarotu. 
Ulkomuoto.
Corpse dogin pitkä häntä oli joko selän yli kiertynyt tai ylhäällä kannettu. Rodusta oli olemassa kaksi eri muunnosta: musta oli rakenteeltaan rotevampi ja sillä oli pyöreämmät korvat, kun taas vaalealla oli teräväkärkiset korvat. 
Luonne ja käyttäytyminen.
Rodun käytöksessä oli paljon susimaisia piirteitä, ja toisinaan se metsästi laumoissa paikallista eläimistöä.
Alkuperä.
Corpse dog oli tiibetinmastiffin äärimmäisen pieni jälkeläinen, joka oli kooltaan vain irlanninterrierin luokkaa. Se etsi villiintyneenä ruokaa maatilojen liepeiltä. Koska sitä oli vaikeasti saatavilla, se oppi pian syömään kuolleita ihmisiä. Usein se olikin kuvattu thangkoissa, uskonnollisissa seinäkoristeissa repimässä ruumiita tai luita.
Etymologia.
Nimitys juontaa juurensa siitä että Tiibetin ollessa vielä itsenäinen kuolleiden ihmisten ruumiit vietiin kummuille koirien syötäväksi, ja siellä jopa uskottiin sielun pääsevän nopeasti taivaaseen mikäli ne tekivät jäännöksistä nopeasti selvää.
Abu Garcia

Abu Garcia on ruotsalainen virkistyskalastusvälinevalmistaja. Yhtiön nimi oli AB Urfabriken, sittemmin ABU Svängsta ja lopuksi Abu Garcia. Yritys valmistaa nykyään kalastusvälineitä virkistyskalastukseen.
Tuotteita.
Umpikelat.
Abumatic.
Abumatic on 1957 Ruotsissa myyntiin tullut umpikelatyyppi, jonka ensimmäiset myyntiesitteet jaettiin Abu Viking-nimisinä. Koska nimi "Viking", suomeksi Viikinki, oli varattu, nimettiin umpikelasarja Abumaticiksi. Umpikelassa oli valumetallinen musta runko ja värillinen alumiinikoppa.
Abumatic-kelojen valmistaminen lopetettiin runsaaksi 20 vuodeksi, mutta 2009 tehtiin uusia Abumatic-keloja, mm. punaista Abumatic 170:ää muistuttava Abumatic 170i.
"Abumatic-malleja" 
Uistimet.
Ennen Ruotsissa valmistetut Abun uistimet siirrettiin valmistettaviksi Kaukoitään vuonna 1981, jolloin ne muuttuivat massatuotteiksi.
Lusikkauistimet.
Toby on vanha lusikkauistinsarja, jota on edelleen saatavissa ainakin 7-, 10-, 18-, 20-, 28-grammaisina. Lusikkauistin on äärimmäisen loivasti s:n muotoinen ja siinä ovat myös erittäin pienet kaksi ulkonemaa, jotka kuvaavat kalan takakylkieviä. Väreihin kuuluvat ainakin hopeanvärinen, kuparinvärinen, musta neljällä kuparinvärisellä poikittaisella juovalla, mustahopeinen silmänkuvalla, sinihopeinen punaisilla täplillä ja silmänkuvalla, viherhopeinen punaisilla täplillä ja silmänkuvalla, mustanhopeinen silmänkuvalla ja punaisilla täplillä, valkea silmänkuvalla, sinihopeinen, mustaoranssi, sinikuparinvärinen selkäpuolen mustilla juovilla (makrilliväritys).
Mainio uistin esimerkiksi hauelle
Vaaput.
Vanha, 1950-luvulla patentoitu vaappumalli, jossa on säädettävä uintilevy
Telomian

Telomian on malesialainen koirarotu. Se tunnetaan myös nimellä "telemonian". FCI ei ole hyväksynyt sitä, mutta muun muassa Continental Kennel Club on.
Ulkomuoto.
Telomian muistuttaa hyvin paljon basenjia. Se on pienikokoinen, lyhyt- ja sileäkarvainen koira, jolla on pitkänomainen runko. Sillä on sininen kieli, joka on tyypillinen myös mm. tietyille kiinalaisille ja japanilaisille roduille. Säkäkorkeus on 38–46 cm ja paino 8–13 kg. Mahdollisiin värityksiin lukeutuvat kaikki keltaisen sävyt (myös ruskea), valkoisin merkein, laikuin tai pilkuin; tumma maski on mahdollinen.
Luonne ja käyttäytyminen.
Rotu on energinen ja älykäs ja sillä on erikoinen ulvova ääni. Koska paikallisheimot elävät puutikkaiden päässä olevissa mökeissä, sille on kehittynyt erinomainen kiipeilykyky. Kuten kahdella muullakin alkukantaisella koiralla, laulavalla uudenguineankoiralla ja basenjilla, myös sillä on juoksuaika vain kerran vuodessa; sen huippuaika sijoittuu noin syys- tai lokakuun tienoille.
Alkuperä.
Telomian on kotoisin Telom-joelta viidakon syrjäisiltä heimoalueilta, joilla sitä on alun perin kasvattanut orang asli-heimo. Se on hyvin vanha villikoira, joka on laulavan uudenguineankoiran ja dingon lähisukulainen. Se on niin sanottu puuttuva linkki dingon ja basenjin välillä.
Rotu saa heimon tarjoaman ruuan vastineeksi tuhota mökeistä löytyvät eläimet käärmeitä ja rottia myöten. Tästä huolimatta sillä on ilmiömäinen selviytymiskyky ja se pystyy yleensä hankkimaan ruokansa luonnostakin, metsien lisäksi jopa purosta kaloja nappaamalla. Se on ainoa malesialainen rotu, joka elää villinä.
Vaikka malesialaisilla on aina ollut koiria, ovat ne heidän mielestään kuitenkin petollisia pahan onnen tuojia, jotka toivovat omistajansa kuolemaa. Erityisesti villikoiria pidetään pahoina henkinä, ja sellaisen näkeminen tuo kaksinkertaisesti huonoa onnea.
Vuonna 1963 tohtori Orville Elliot löysi rodun läntisestä Malesiasta, ja nimesi sen Telom-joen mukaan, jonka varrella hän näki rodunedustajia ensimmäistä kertaa. Samana vuonna Yhdysvaltoihin vietiin kaksi ensimmäistä rodun edustajaa, ja koska niiden jalostus onnistui, vuonna 1970 maahan perustettiin "Telomian Dog Club". Vuonna 1973 Amerikkaan tuotiin seuraavat kaksi yksilöä. Vaikka täten oli tarkoitus saada laajennettua geenipoolia, nykyisin kaikki länsimaiset yksilöt polveutuvat näistä neljästä kantakoirasta.
Tenggerinkoira

Tenggerinkoira ("tengger dog") on indonesialainen sukupuuttoon kuollut koirarotu. Muita nimityksiä olivat "canis tenggeranus", "javanese dingo" ja "east java dog".
Ulkomuoto.
Tenggerinkoira oli pystykorvainen alkukantainen koira, jonka otsapenger oli selkeästi erottuva ja kallo muistutti dingoa. Sen runko oli 98 cm ja korvat 10,5 cm pitkät. 30 cm pitkä häntä oli tuuhea ja karvapeite villava. Pääväri oli vaaleanruskea, jossa oli punertava vivahde. Ääriviivat olivat muita alueita vaaleampia. Päästä hännänpäähän sekä kaulan ympäri kulki mustanruskea raita, ja vastaavia nousi myös raajoista ja vatsalinjasta ylös selkää kohti. Kirsu ja korvat olivat tummanruskeat, ja silmien yläpuolella oli tummanruskeat merkit. Vatsalinja oli valkoinen. 
Alkuperä.
Tenggerinkoira oli kotoisin Itä-Jaavalta Tengger-kalderan alueelta. Sen latinankielinen nimitys johtui siitä, että kun se 1800-luvun lopulla löydettiin, sitä luultiin aluksi omaksi eläinlajikseen. Jotkut uskoivat sen jopa olleen dingon villin kantarodun viimeinen sukulainen, mutta myöhemmät tutkimukset paljastivat sen olleen täysin kesykoira. Eräs teoria pitää sitä dingon ja intianpaariakoiran välimuotona, ikään kuin maantieteellisenä "puuttuvana linkkinä" näiden kahden välillä.
Vaikutus nykyisiin rotuihin.
Tenggerinkoiran uskotaan olleen monien itämaisten rotujen, kuten chow chow'n, akitan ja shiban esi-isä. Ennen kaikkea sitä pidetään kuitenkin laulavan uudenguineankoiran kantarotuna.
Goodenoughinkoira

Goodenoughinkoira ("Goodenough Island Native Dog") on papuauusiguinealainen koirarotu.
Ulkomuoto.
Goodenoughinkoira näyttää uudenguineanvuoristokoiran ja pystykorvan välimuodolta. Sen pää on luodinmuotoinen ja tasainen. Sillä on tuuhea häntä ja pystyt, pienet korvat. Sileä ja lyhyt karvapeite on väriltään mustavalkoinen. Säkäkorkeus on 36 senttimetriä ja paino 11 kilogrammaa.
Alkuperä.
Goodenoughinkoira on kotoisin Goodenoughin saarelta, missä se eristyi muista koiraroduista ja täten kehittyi niistä erillään.
Uudenirlanninkoira

Uudenirlanninkoira ("New Ireland Dog") on papuauusiguinealainen koirarotu.
Ulkomuoto.
Uudenirlanninkoiran väritys on laikukas.
Alkuperä.
Rotu on kotoisin Uudesta-Irlannista ja sen lähin sukulainen on kurī. Sen lihaa käytetään ravinnoksi, mutta sillä on saarella paikkansa myös seurakoirana.
Uudenguineanvuoristokoira

Uudenguineanvuoristokoira ("New Guinea Hill Dog") on papuauusiguinealainen koirarotu.
Ulkomuoto.
Uudenguineanvuoristokoira on uudenguineankoiraa kookkaampi. Rotu on pystykorvainen ja kippurahäntäinen. Sen karvapeite on sileää ja lyhyttä, ja sen väritys on mustavalkoinen.
Alkuperä.
Rotu on kotoisin sisämaasta, ja sen ainoa käyttötarkoitus on toimia vahtikoirana. Sitä ei tule sekoittaa laulavaan uudenguineankoiraan.
Uudenguineankoira

Uudenguineankoira ("New Guinea Coastal Dog") on papuauusiguinealainen koirarotu, joka tunnetaan myös nimellä "Papuan Dog".
Ulkomuoto.
Uudenguineankoiran karvapeite on sileä, lyhyt ja väriltään punavalkoinen.
Alkuperä.
Rotu on kotoisin rannikkoalueilta, joilla se auttaa kalastajia ja on siksi hyvin arvostettu. Papuauusiguinealaisilla on rituaaleja, joissa he yrittävät parantaa koiran työkykyjä viemällä sen jätökset juhlallisesti mereen.
Trond Magnussen

Trond Magnussen (s. 1. helmikuuta 1973 Fredrikstad, Norja) on uransa lopettanut norjalainen jääkiekkoilija, pelipaikaltaan hyökkääjä. 
Magnussen pelasi urallaan Norjan, Ruotsin ja Saksan pääsarjoissa. Norjassa seuroina olivat Lillehammer IHK ja Stjernen, Saksassa Düsseldorfer EG ja EV Duisburg ja Ruotsissa Färjestads BK ja Västra Frölunda. Lisäksi Magnussen pelasi Ruotsin toisella sarjatasolla Allsvenskanissa Leksands IF:ssä. Magnussen voitti Ruotsin mestaruuden Färjestadissa kaudella 1997-1998. 
Magnussen on edustanut Norjan maajoukkuetta MM-tasolla 11 kertaa. Hänet valittiin Norjan liigan parhaaksi pelaajaksi vuonna 1995
Pila

Argentiinankarvatonkoira ("Perro sin Pelo Argentino") eli pila ("Perro Pila Argentino") on argentiinalainen koirarotu, joka on nykyisin harvinainen. Nimitys "pila" on hieman harhaanjohtava, koska sillä viitataan yleisesti eteläamerikkalaisiin karvattomiin koiriin eikä pelkästään argentiinalaiseen rotuun. Tämän vuoksi tätä yksittäistä rotua kuvaamaan käytetään usein joko pidempää nimitystä "perro pila argentino" tai toista nimeä "perro sin pelo argentino" eli argentiinankarvatonkoira.
Ulkomuoto.
Argentiinankarvatonkoira on nimensä mukaisesti karvaton, ja sen väritys on joko vaalea tummin läiskin tai tumma. Joillain esikolumbiaanista linjaa edustavilla yksilöillä on hieman karvaa päässä, raajoissa ja hännässä.
Rodusta on olemassa kolme eri muunnosta:
Alkuperä.
Rodusta on merkintöjä jo 1400-luvulta Buenos Airesista, ja inkojen tiedetään alun perin kasvattaneen sitä. "Pila" tarkoittaa ketšuaksi "alastonta" tai "paljasta", ja tämän vuoksi samalla nimityksellä usein kuvataan muitakin karvattomia koiria. Argentiinankarvatonkoira nukkuu yhä mieluiten sängyssä esikolumbiaanisilta ajoilta perityn tapansa mukaan, jolloin se toimi vuoteen lämmittäjänä kylminä öinä. Nykyisin sen korkeaa ruumiinlämpöä hyödynnetään reumatismista aiheutuvien kipujen lievittämiseen. Pieni meksikonkarvatonkoira, boliviankarvatonkoira, ecuadorinkarvatonkoira, perulainen chimorinkarvatonkoira ja pohjoischileläiset karvattomat koirat ovat läheisiä sukulaisrotuja.
Rodun on tähän mennessä tunnustanut suuremmista kenneljärjestöistä "Federación Canina Internacional"-liiton alainen "Asociación Canina Argentina" vuonna 2007, mutta maan virallinen FCI:n alainen järjestö Argentiinan Kennelliitto ei ole sitä hyväksynyt. ACA tunnustaa rotumääritelmässä kuitenkin virallisesti vain keskikokoisen ja pienen muunnoksen, eikä se täten rekisteröi suurta muunnosta lainkaan.
Severin Blindenbacher

Severin Blindenbacher (s. 15. maaliskuuta 1983 Bülach, Sveitsi) on sveitsiläinen jääkiekkoilija, pelipaikaltaan puolustaja.
Blindenbacher aloitti pääsarjauransa NLA:n Kloten Flyersissa, jossa pelasi kaudet 2000–2005. Kesällä 2001 Phoenix Coyotes varasi hänet NHL:ään yhdeksännellä kierroksella. Klotenista hän siirtyi ZSC Lionsiin kaudeksi 2005–2006. ZSC Lionsissa Blindenbacher pelasi neljä kautta. Hän oli voittamassa uransa ensimmäistä Sveitsin-mestaruutta kaudella 2007–2008. ZSC Lions sai seuraavaksi kaudeksi edustusoikeuden Jääkiekon mestarien liigaan, jonka joukkue voittikin keväällä 2009. Kaudeksi 2010–2011 hän siirtyy Dallas Starsin organisaatioon.
Blindenbacher siirtyi kaudeksi 2009–2010 Elitserienissä pelaavaan Färjestadiin, jonka kanssa hän teki 1+1-vuotisen sopimuksen.
Blindenbacher on edustanut Sveitsin maajoukkuetta seitsemän kertaa arvokisoissa, kuudesti MM-kisoissa ja vuoden 2006 talviolympialaisissa Torinossa.
Tommy Jakobsen

Tommy Jakobsen (s. 10. joulukuuta 1970 Oslo, Norja) on norjalainen jääkiekkoilija, pelipaikaltaan puolustaja.
Jakobsen edustaa Itävallan pääsarjassa pelaavaa Graz 99ersiä.
Jakobsen on Norjan kaikkien aikojen kokenein maajoukkuepelaaja 125:llä pelatulla maaottelulla. Jakobsen on edustanut Norjan jääkiekkomaajoukkuetta olympiakisoissa vuosina 1992, 1994 ja 2010 sekä MM-tasolla peräti 15 kertaa. 
Vuoden 2010 jääkiekon MM-kisoissa Jakobsen sai MM-turnauksen lopun kestävän kilpailukiellon erotuomarin koskemattomuuden rikkomisesta.
Jakobsen kantoi Norjan lippua Vancouverin olympialaisten avajaisissa vuonna 2010.
Køge

Køge on Tanskassa Sjællandin alueella sijaitsevan Køgen kunnan keskustaajama. Vuoden 2012 alussa taajamassa oli 35 295 asukasta.
Själlannin saarella sijaitsevalla Køgellä on historiallisesti ollut kaupunginoikeudet.
Historia.
Kaupunki perustettiin virallisesti vuonna 1288 kauppakaupungiksi, ja oli myöhäiskeskiaikana tärkeä kauppakaupunki. Køgen noitavainoissa (1608–1615) ainakin 15 henkilöä tuomittiin noituudesta ja poltettiin roviolla. Køge kärsi Tanskan ja Ruotsin välillä käydyistä sodista (1643–1720) ja Napoleonin sotien alueella käydyssä Køgen taistelussa vuonna 1807. Kaupunki pysyi pienenä 1800-luvun lopulle asti, kunnes teollisuuden kehittyminen toi lisää asukkaita kaupunkiin. Nykyään Køge on Tanskan 18. suurin taajama.
Nähtävyydet.
Køgellä on hyvin säilynyt vanha kaupunki. Sataman ympäristössä ja Køgenlahden rannalla järjestettiin vuosina 2011–2012 taidetapahtumia. Luontokohteita ovat Dyndetin ja Ølsemaglen linnustoalueet, Kimmersletin järvi ja Køgejoki, jonka vartta kulkee vaellusreitti.
Perseidit

Perseidit on meteoriparvi, jonka meteorit ovat peräisin Swift-Tuttle -komeetasta. Parven radiantti sijaitsee Perseuksen tähdistössä. Perseidien meteoriparvesta on tehty havaintoja jo kahden tuhannen vuoden ajan, ja varhaisimmat havainnoista ovat Itä-Aasiasta. Euroopassa parvi on tunnettu myös nimellä ”Pyhän Laurentiuksen kyyneleet”, joka viittaa antiikin Roomassa kuolleeseen katoliseen pyhimykseen. Havainnoinnin kannalta paras hetki on vuosittain elokuun 12. päivä. Valokuvatessa käytetään kamerasta ja säästä riippuen esimerkiksi arvoja f/4, ISO 800 ja valotusaika 20 sekuntia.
Käytännössä pohjoisen valoisien öiden vuoksi perseidejä näkee vain Oulun eteläpuolella.
Peter Pace

Peter Pace (s. 5. marraskuuta 1945) on Yhdysvaltain merijalkaväen eläkkeellä oleva kenraali, joka ensimmäisenä merijalkaväestä palveli puolustushaarakomentajien neuvoston puheenjohtajana 2005–2007. Hän toimi neuvoston varapuheenjohtajana 2001–2007. Presidentti George W. Bush palkitsi hänet Presidential Medal of Freedomilla 19. kesäkuuta 2008.
Pace valmistui Yhdysvaltain laivastoakatemiasta vuonna 1967, minkä lisäksi hänellä on maisterintutkinto George Washingtonin yliopistosta. Hänet valittiin huhtikuussa 2008 Pelican Productsin hallituksen puheenjohtajaksi.
William Stainton Moses

William Stainton Moses (5. marraskuuta 1839 – 5. syyskuuta 1892) oli Englannin kirkon pappi, joka tuli tunnetuksi spiritualismin edistäjänä. Hän uskoi itse välittävänsä henkien sanomaa automaattikirjoituksen kautta. 
Lapsena Moses käveli unissaan, ja hänen väitetään kirjoittaneen luokkansa parhaan esseen unitilassa. Hänen väitettiin myöhemmin luoneen automaattikirjoituksena spiritualismin suuren klassikkoteoksen "Spirit Teachings" -kirjan. Moses kertoi olleensa automaattikirjoituksen aikana ruumiista irtautuneessa tilassa. Häneltä ilmestyi myös muita kirjoja.
Oxfordin Exeter Collegesta valmistunut Moses toimi English Masterina Lontoon University Collegessa aina vuoteen 1889.
Kiinan Taipein jalkapallomaajoukkue

Kiinan Taipein jalkapallomaajoukkue edustaa Kiinan tasavaltaa kansainvälisissä miesten jalkapallokilpailuissa ja sitä hallinnoi Kiinan Taipein jalkapalloliitto.
Joukkue ei ole kertaakaan esiintynyt MM-kisoissa.
Automaattikirjoitus

Automaattikirjoitus on kirjoittamista irrallisen tai muuntuneen tajunnan tilassa. Automaattikirjoitus on niin sanotun motorisen automatismin yleisin ilmenemismuoto.
Automaattikirjoituksella pyritään joskus viestimään kuolleiden kanssa tai vastaanottamaan viisautta korkeammalle kehittyneeltä henkiolennolta. Spiritualismin suosion aikakaudella meediot käyttivät usein automaattikirjoittajia henkiolentojen kanavointiin mieluummin kuin esimerkiksi ouija-lautaa tai koputusta.
Joskus automaattikirjoitus tapahtuu tahattomasti. Kirjoittaja ei yleensä ole tietoinen siitä, mitä hänen kätensä kirjoittaa, ja automaattikirjoitettu teksti vaikuttaa joskus ylittävän kirjoittajansa tietämyksen rajat. Jotkut kertovat käsiensä kihelmöivän kirjoittaessa. Automaattikirjoitus on usein tavallista kirjoittamista nopeampaa, ja monet sanat kirjoitetaan yhteen. Käsiala on suurempaa kuin kirjoittajan normaali käsiala, ja joskus se muistuttaa tekstin lähteeksi uskotun vainajan käsialaa. Jotkut automaattikirjoittajat kirjoittavat peilikuvakirjoitusta, ja jotkut saattavat aloittaa kirjoittamisen paperin oikeasta alakulmasta ja kirjoittavat kohti paperin vasenta yläkulmaa.
Kuuluisa 1800-luvulla elänyt automaattikirjoittaja William Stainton Moses kertoi olleensa kirjoitusprosessin aikana ruumiista poistuneessa tilassa. Muihin tunnettuihin automaattikirjoittajiin lukeutuvat Leonora Piper sekä Hélène Smith, joka uskoi marsilaisten välittävän kirjoitusta hänen kauttaan.
Joidenkin okkultistien mukaan automaattikirjoitus on viestintää henkiolennon kanssa. Jotkut ovat ehdottaneet ilmiön taustalla olevan ESP:n. Psykologien mukaan automaattikirjoitus tulee kirjoittajansa omasta alitajunnasta, ja 1800-luvulla psykologi William James piti automaattikirjoitusta keinona tutkia alitajunnan kerroksia. Automaattikirjoituksen avulla lapsia on saatu paljastamaan sisäisiä konfliktejaan, joita he eivät muuten ole pystyneet sanoittamaan. Terapeutit ovat kyenneet kommunikoimaan mielisairaiden kanssa, ja häiriintyneet rikolliset on saatu paljastamaan asioita, joista on ollut hyötyä rikosten selvittämisessä.
Jotkut parapsykologit ovat varoittaneet automaattikirjoittajia siitä, että nämä voivat joutua demonien tai pahantahtoisten vainajien vaikutusvaltaan. Joidenkin psykologien mukaan automaattikirjoittaja saattaa löytää alitajunnastaan asioita, joita hän ei kykene käsittelemään.
Suomurintakapuaja

Suomurintakapuaja ("Upucerthia dumetaria") on Etelä-Amerikassa elävä orneeroihin kuuluva varpuslintu.
Koko ja ulkonäkö.
Kooltaan suomurintakapuaja on noin 22 cm. Selästään päästään ja siivistään laji on harmahtavan ruskea. Siivissä on myös ruosteenruskeita höyheniä. Nokka on suomurintakapuajalla pitkä ja alaspäin kaartuva. Vaaleassa rinnassa on ruskeita suomukuvioita, jotka erottavat linnun muista kapuajalajeista. Vatsa on vaalea.. Selän tummuus ja suomukuvion selkeys vaihtelevat alalajeittain.
Levinneisyys, elinympäristö ja elintavat.
Suomurintakapuajaa tavataan Andeilla Perusta Chileen ja Patagonian alueella Chilessä ja Argentiinassa sekä Uruguayssa. Lajin elinympäristöä ovat vuoristojen pensaikko- ja ruohikkoalueet aina 3 900 metrin korkeuteen merenpinnasta. Suomurintakipujat elävät yksin tai pareittain. Linnut liikkuvat maassa hyppien ja heiluttaen jatkuvasti pyrstöään. Ravintonaan laji käyttää hyönteisiä ja niiden tuokkia sekä hämähäkkejä. Ravintoa se etsii maasta tai maan alta. Pesänsä suomurintakapuajat rakentavat 1–2 metriä pitkään luolaan.
Volokolamskin piiri

Volokolamskin piiri () on kunnallinen itsehallintoalue Moskovan alueella Venäjällä. Vuonna 1929 perustetun piirin pinta-ala on 1 671 neliökilometriä ja asukkaita on 31 400 henkeä (vuonna 2005).
Volokolamskin piiri sijaitsee Moskovan alueen länsiosassa. Koillisessa se rajoittuu Klinin, idässä Istran ja Ruzan, etelässä Možaiskin, lännessä Šahovskajan ja luoteessa Lotošinon piiriin.
Hallinnollinen keskus on Volokolamskin kaupunki. Sen lisäksi piiriin kuulu Sytšovon kaupunkimainen taajama ja 6 maalaiskuntaa: Jaropolets, Kašino, Ostašovo, Spass, Terjajevo ja Tšismena.
Piirin läpi kulkee Moskovan ja Riian välinen rautatie sekä M9-valtatie. Seudulla on mm. tekstiili- ja elintarviketeollisuutta. Maatalous on keskittynyt maidon ja lihan tuotantoon.
Nähtävyyksiä ovat Volokolamskin historiallinen keskusta, kaupungin lähellä sijaitseva Josifo-Volokolamskin luostari, Ostašovon ja Jaropoletsin kartanot, lukuisat vanhat kirkot sekä toisen maailmansodan taistelujen muistomerkki Dubosekovossa. Kansainvälinen moottorirata Moscow Raceway sijaitsee Fedjukovon kylässä, Sytšovon kaupunkimaisessa taajamassa noin 20 kilometriä Volokolamskin kaupungista itään.
Y Kant Tori Read (albumi)

Y Kant Tori Read on laulaja-lauluntekijä Tori Amosin yhtyeen Y Kant Tori Read albumi vuodelta 1988. Albumi ei menestynyt kaupallisesti ja yhtye hajosi pian sen julkaisun jälkeen. Amos saavutti sittemmin menestystä sooloartistina. Albumi "Y Kant Tori Read" oli pitkään pois myynnistä, mutta se julkaistiin uudelleen remasteroituna vuonna 2017.
Taustaa.
Y Kant Tori Read oli synthpop-yhtye, joka vaikutti 1980-luvun loppupuolella. Yhtyeen solistina ja johtohahmona toimi Tori Amos. Amosin lisäksi yhtyeeseen Y Kant Tori Read kuuluivat kitaristi Steve Caton, basisti Brad Cobb sekä myöhemmin Guns N' Roses- ja Velvet Revolver -yhtyeissä vaikuttanut Matt Sorum. Albumi "Y Kant Tori Read" on yhteen ainoa albumi. Albumia tehdessään yhtye työskenteli muun muassa tuottaja Joe Chiccarellin ja lauluntekijä Kim Bullardin kanssa. 
Julkaisu ja singlet.
Albumi ilmestyi vuonna 1988. Siltä julkaistiin kaksi singleä, "Big Picture" ja "Cool on Your Island". Kappaleelle "Big Picture" tehtiin myös musiikkivideo. 
Albumi ei kuitenkaan menestynyt kaupallisesti toivotulla tavalla ja sitä pidettiin yleisesti floppina. Albumi sai huonot arviot Billboard-lehdessä, jossa sitä kuvailtiin "bimbomusiikkina". Y Kant Tori Read hajosi pian sen julkaisun jälkeen. 
Levy-yhtiö Atlantic Records piti Tori Amosin listoillaan sooloartistina, ja Amos julkaisi ensimmäisen sooloalbuminsa "Little Earthquakes" vuonna 1992. Amos muutti tällä albumilla tyyliään ja otti pääinstrumentikseen pianon. Little Earthquakes -albumin musiikki on vaihtoehtorockia ja pianoballadeja. Amosin saavutettua menestystä sooloartistina monet hänen kuuntelijansa kiinnostuivat myös Y Kant Tori Readin musiikista. Hän kieltäytyi kuitenkin pitkään julkaisemasta Y Kant Tori Read -albumia uudelleen. Alkuperäisiä levyjä alettiin myydä eteenpäin korkein hinnoin ja laittomia mp3-tiedostoja albumin kappaleista jaettiin fanien kesken internetissä.
Uusi julkaisu.
Amos alkoi esittää albumin toista singleä "Cool on Your Island" uudelleen livenä vuonna 1996. Uusi versio oli akustinen pianoversio. Liveversio kappaleesta julkaistiin vuonna 2005 musiikki-boksilla The Original Bootlegs. Amos on sittemmin esittänyt muitakin albumin kappaleita soolona. 
Albumi julkaistiin viimein uudelleen Record Store Day -julkaisuna vuonna 2017. Record Store Day on pieniä levykauppoja tukeva kampanja. Albumi lisättiin samalla myös streaming-palveluihin. Uusi julkaisu on remasteroitu versio albumista.
Sonic Boom

Sonic Boom on lokakuussa 2009 julkaistu Kissin studioalbumi. Se on yhtyeen ensimmäinen studioalbumi 11 vuoden tauon jälkeen. "Sonic Boom" on Kissin nykyisen kokoonpanon ensimmäinen uutta materiaalia sisältävä levytys ja albumilla kuullaan myös soolokitaristi Tommy Thayerin ja rumpali Eric Singerin laulua.
Albumin kansikuvan on tehnyt Michael Doret. Hän on tehnyt myös vuonna 1976 julkaistun "Rock and Roll Over" -albumin kansikuvan.
Albumista julkaistiin myös rajoitettu erikoispainos, jossa bonuslevynä on vuonna 2008 ainoastaan Japanissa julkaistu "Jigoku-Retsuden – New Recordings Best" -kokoelmalevy. Erikoispainoksella on myös DVD-levy, joka sisältää kuusi Kissin live-esitystä Buenos Airesista vuodelta 2009.
Albumi nousi Yhdysvalloissa Billboard 200 -listan toiselle sijalle. Suomessa se debytoi virallisen albumilistan sijalla 7. Se sai kriitikoilta pääosin ristiriitaista ja positiivista palautetta.
Kappaleet.
CD 2: Bonus CD – Compilation Kiss Klassics.
Bonus CD: Compilation Kiss Klassics
Lotošinon piiri

Lotošinon piiri () on kunnallinen itsehallintoalue Moskovan alueella Venäjällä. Vuonna 1929 perustetun piirin pinta-ala on 1 000 neliökilometriä ja asukkaita on 17 800 henkeä (vuonna 2007).
Lotošinon piiri sijaitsee Moskovan alueen luoteisosassa. Lännessä se rajoittuu Istran, kaakossa Volokolamskin ja etelässä Šahovskajan piireihin sekä muualla Tverin alueeseen.
Hallinnollinen keskus on Lotošinon kaupunkimainen taajama. Sen lisäksi piiriin kuuluvat Mikulinon ja Ošeikinon maalaiskunnat.
Lotošinosta on maantieyhteys Kliniin, Šahovskajaan ja Tveriin. Seudun pääelinkeino on maatalous, joka on keskittynyt maidon ja lihan tuotantoon. 
Lotošinon piiri on moskovalaisten suosimaa lomanviettoseutua. Nähtävyyksiä ovat keskiaikaisen Mikulinin kaupungin jäännökset ja 1500-luvulla rakennettu arkkienkeli Mikaelin katedraali nykyisessä Mikulinon kylässä sekä Tatištševin kartano Gribanovossa.
Picnic (ketju)

Picnic, virallisesti Picnic Finland Oy, on suomalainen leipomokahvilaketju, jolla on yli 50 toimipistettä ympäri Suomea. Ensimmäinen testiyksikkötoimipiste avattiin Helsingin keskustaan 1980-luvun puolivälissä, ja sen jälkeen ketju on laajentunut franchising-periaatteen mukaisesti itsenäisten yrittäjien perustaessa uusia toimipisteitä.
Liikkeen tuotevalikoimaan kuuluvat erilaiset sämpylät, täytetyt patongit, salaatit, uuniperuna-annokset, keitot ja leipomotuotteet.
Hyvää puuta

Hyvää puuta on Vesa-Matti Loirin 30. albumi, joka julkaistiin 16. syyskuuta 2009. Levy sisältää muun muassa Heikki Salon, Jarkko Martikaisen ja J. Karjalaisen varta vasten Loirille tekemiä kappaleita. Pauli Hanhiniemen tekemät kappaleet jäivät levyltä pois. Albumi myi vuoden 2009 aikana kulta- ja platinalevyihin oikeuttavan määrän.
Suomen virallisella albumilistalla "Hyvää puuta" sijoittui julkaisuaan seuraavalla viikolla sijalle 5, parhaimmillaan albumi sijoittui viikoilla 46–47/2009 sijalle 2.
Kolomnan piiri

Kolomnan piiri () on kunnallinen itsehallintoalue Moskovan alueella Venäjällä. Vuonna 1929 perustetun piirin pinta-ala on 1 091 neliökilometriä. Asukkaita on 40 400 henkeä (vuonna 2006).
Kolomnan piiri sijaitsee Moskovan alueen kaakkoisosassa. Se rajoittuu Jegorjevskin, Luhovitsyn, Ozjoryn, Ramenskojen, Stupinon ja Voskresenskin piireihin. Laajojen peltoalueiden lisäksi seudulla on huomattavia metsiä. Suurin joki on Oka, johon Moskvajoki laskee Kolomnassa.
Hallinnollinen keskus on Kolomnan kaupunki, joka ei kuuluu piirin yhteyteen, vaan muodostaa erillisen kaupunkipiirikunnan. Kolomnan piiriin kuuluu Peskin taajama ja 8 maalaiskuntaa: Akatjevo, Biorki, Horošovo, Nepetsino, Pestrikovo, Provodnik, Radužnyi ja Zarudnja.
Piirin läpi kulkee Moskovan ja Rjazanin välinen rautatie sekä M5-valtatie. Teollisuus on keskittynyt Kolomnan kaupunkiin. Maaseudulla on lähinnä rakennustarvikkeiden tuotantoa. Maatalous on erikoistunut vihannesten, viljan ja perunan kasvatukseen sekä maidon ja lihan tuotantoon.
Alue on moskovalaisten suosimaa lomanviettoseutua. Historialliset nähtävyydet sijaitsevat lähinnä Kolomnassa ja sen lähiympäristössä.
Espoo Bluesin SM-liigakausi 2009–2010

Espoo Blues lähti kaudelle 2009-2010 uudistuneella ilmeellä, uuden logon kera sekä uudistuneella kapteenistolla. Kauden kapteenisto miehissä Toni Kähkönen (C), Santeri Heiskanen (A) ja Ville Lajunen (A) oli täysin espoolainen. Espoo Bluesin oli tarkoitus osallistua tällä kaudella myös Jääkiekon mestarien liigan karsintakierrokselle mutta kausi 2009-2010 jouduttiin perumaan sponsorien puutteen ja maailmalla vellovan laman johdosta. Suurimpina vahvistuksina joukkueeseen saapuivat SaiPasta keskushyökkääjä Jarkko A. Immonen ja maalivahti Iiro Tarkki.
Runkosarjan jälkeen Bluesin sijoitus oli 8. Joukkue pääsi villillä kortilla mukaan pudotuspelien karsintakierrokselle, jossa vastaan asettui runkosarjassa 9. sijoittunut Kärpät. Blues hävisi ottelusarjan oululaisille 1-2 (2-3, 3-2 ja 1-2), mikä tarkoitti Bluesin kauden päättymistä.
Salinomysiini

Salinomysiini on polyeetteri. Se on ionofori, ja toimii siksi antibioottina ja kokkidiostaattina. Sitä tuottavat "Streptomyces albus" -bakteerit.
Salinomysiini sitoo ensisijaisesti kaliumioneita ja siirtää niitä lipidikalvojen, kuten solukalvojen, halki eläinsoluissa ja bakteereissa. Se siirtää myös muita yhdenarvoisia kationeja, kuten, Na+ ja H+, mutta vähemmässä määrin. Ionisiirto vähentää kalvojen eri puolten välistä elintärkeää ionipitoisuuseroa. Salinomysiini tappaa siksi solun. Salinomysiini toimii antibioottina grampositiivisia bakteereita vastaan, muttei gramnegatiivisia. Se toimii myös joitain homeita vastaan. Se ei toimi "Candida"-hiivoja vastaan.
Salinomysiiniä käytetään maataloudessa kokkidiostaattina eli hoitona tiettyjen loiseläinten aiheuttamaan kokkidioosiin. Sitä käytetään eritoten kanoilla noin 30–70 milligramman annoksin per kilogramma rehua. EU:ssa sen E-koodi on E766.
Salinomysiiniä on lähinnä 2009 alkaen tutkittu mahdollisena syöpälääkkeenä eritoten monille lääkkeille kestokykyisiin syöpiin. Sen mahdollista lääkekäyttöä hankaloittaa sen myrkyllisyys terveille soluille ja myös sen huono vesiliukoisuus. Salinomysiini tehostaa muiden syöpälääkkeiden tehoa, mutta syy tähän on tuntematon.
Glendale (Arizona)

Glendale on kaupunki Maricopan piirikunnassa Arizonan osavaltiossa Yhdysvalloissa. Kaupungin pinta-ala on 155,35 neliökilometriä. Glendalen asukasluku oli vuoden 2018 arvion mukaan 250 702 ja asukastiheys 1 613,8 asukasta neliökilometriä kohden. Kaupungin asukasluku kasvoi 10,9 prosenttia vuosina 2010–2018.
Subtalamus

Subtalamus on osa väliaivoja. Sen merkittävin osa on subtalaaminen tumake. Subtalamuksesta on yhteyksiä etuaivojen globus pallidumiin ja tyvitumakkeisiin.
Rakenne.
Subtalamus sijaitsee talamuksen ventraalipuolella, capsula internan mediaalipuolella ja hypotalamuksen lateraalipuolella. Se muodostuu useasta harmaan aineen tumakkeesta ja niitä yhdistävistä valkean aineen radoista:
Sikiönkehityksen aikana subtalamus on pääosin yhteneväinen hypotalamuksen kanssa, mutta niitä erottaa capsula internan valkean aineen säikeet. Sikiökauden jälkeen subtalamus sijaitsee talamuksen alapuolella, siitä tulee alueen nimi: "sub" tarkoittaa "alapuolella". Hypotalamukseen nähden puolestaan subtalamus sijaitsee dorsolateraalisesti. 
Yhteydet.
Subtalamuksesta on efferentti yhteys aivojuovioon, (häntätumake ja putamen), dorsaaliseen talamukseen (mediaaliseen ja lateraaliseen tumakeryhmään) väliaivoissa, sekä punatumakkeeseen ja mustatumakkeeseen keskiaivoissa. Se vastaanottaa afferentteja yhteyksiä mustatumakkeesta ja aivojuoviosta.
Ozjoryn piiri

Ozjoryn piiri () on kunnallinen itsehallintoalue Moskovan alueella Venäjällä. Vuonna 1929 perustetun piirin pinta-ala on 538 neliökilometriä ja asukkaita on 39 500 henkeä.
Ozjoryn piiri sijaitsee Moskovan alueen kaakkoisosassa. Se rajoittuu Kaširan, Kolomnan, Luhovitsyn, Stupinon ja Zaraiskin piireihin. Seudun läpi virtaa Okajoki.
Hallinnollinen keskus on Ozjoryn kaupunki. Sen lisäksi piiriin kuuluvat Bojarkinon ja Klišinon maalaiskunnat.
Piirin läpi kulkee Kolomnan ja Kaširan välinen maantie. Ozjorysta on sivurata Kolomnaan Golutvinin asemalle. Okalla on laivaliikennettä.
Ozjoryssa on tekstiili-, metalli- ja elintarviketeollisuutta. Maatalous tuottaa lihaa, maitoa, vihanneksia ja perunaa. 
Puhtaan luontonsa ansiosta alue on moskovalaisten suosimaa lomanviettoseutua.
Sarjakuvaromaani

Sarjakuvaromaani on sarjakuvateos, joka rinnastetaan romaaneihin pituutensa ja taiteellisesti kunnianhimoisen juonensa takia. Tyypillisesti sarjakuvaromaani on aikuisille suunnattu, pitkä ja monitahoinen, visuaalinen ja tarinallinen kirjallinen teos, joka on julkaistu kirjan muodossa.
Historia.
Sarjakuvaromaanin pioneereina on pidetty muun muassa Rodolphe Töpfferin teosta "Monsieur Jabot" (1832) ja Gustave Dorén "Pyhän Venäjän historiaa" (1854). Termin sarjakuvaromaani () keksi yhdysvaltalainen sarjakuvakriitikko ja lehtikustantaja Richard Kyle vuonna 1964.
Yhdysvaltalaiset underground-sarjakuvan tekijät uudistivat sarjakuvaa 1960-luvun lopulla tuomalla tarinoihin introspektiivisia ja aikuisille suunnattuja teemoja. He myös osoittivat, että sarjakuvan ei menestyäkseen tarvitse olla sarjamuotoinen ja säännöllisesti ilmestyvä. Kun underground-sarjakuva hiipui, sarjakuvaromaani otti sen paikan ja alkoi hyödyntää sen teemoja. Varhaisia sarjakuvaromaanin kehittäjiä 1970-luvulla olivat esimerkiksi Justin Green, Jaxon, Will Eisner ja Art Spiegelman. Eisner käytti uuden tyylilajin nimitystä teoksensa "Contract with God – A Graphic Novel" (1978) yhteydessä.
Sarjakuvaromaaneista alettiin puhua laajemmin vuodesta 1986 alkaen, kun Art Spiegelmanin "Maus" (1986), Frank Millerin "" (1986) ja Dave Gibbonsin "Watchmen" (suom. "Vartijat", 1987) saavuttivat kaupallista menestystä. Nämä laajat ja aiheiltaan vakavat sarjakuvat nähtiin kirjallisesti hyväksyttävämpinä kuin perinteiset, lähinnä lapsille ja nuorille suunnatut sarjakuvat, ja niitä alettiin myydä erikoiskauppojen sijaan kirjakaupoissa kirjojen rinnalla. Niitä myös palkittiin, ja esimerkiksi "Mausille" myönnettiin vuonna 1992 Pulitzerin erikoispalkinto. Sarjakuvaromaaneista alettiin lisäksi julkaista vakavia kirjallisia analyysejä ja järjestää yliopistokursseja. Niistä tehdään nykyisin palkittuja elokuvasovituksia, ja menestyselokuvista julkaistaan sarjakuvaromaanisovituksia.
Piirteitä.
Muodoltaan sarjakuvaromaani pyrkii usein rikkomaan perinteisen sarjakuvan käytäntöjä, kuten riveittäin aseteltua ruudukkorakennetta. Toisaalta jotkut taiteilijat palaavat tietoisesti sellaisiin sarjakuvan käytäntöihin, jotka sarjakuvissa on jo hylätty. Moni piirtäjä pyrkii myös antamaan teokselleen persoonallisen ilmeen. Sarjakuvaromaaneissa tavataan myös kerronnallisia kokeiluja, ja tarinan kertoja on perinteiseen sarjakuvaan verrattuna usein paljon näkyvämmässä osassa niin sanallisesti kuin kuvallisestikin.
Sarjakuvaromaanien sisältö on suunnattu aikuisille, eli se on vakavaa ja lapsille liian hienostunutta, mutta ei kuitenkaan yleensä pornografista tai väkivaltaista. Sarjakuvaromaanit ovat usein realistisempia kuin tavalliset sarjakuvat. Moni sarjakuvaromaani ei kuitenkaan ole fiktiivinen teos, vaan osittain tai kokonaan elämäkerrallinen tai omaelämäkerrallinen, historiallinen, reportaasi tai dokumentti.
Sarjakuvaromaanit julkaistaan yleensä kirjan muodossa kooltaan, kanneltaan, paperiltaan ja sivumäärältään. Sarjakuvaromaaneista ei yleensä tehdä sarjoja, kuten perinteisistä sarjakuvista.
Thales Group

Thales Group on ranskalainen informaatiojärjestelmiä ja palveluja ilmailu-, puolustus- ja turvallisuusaloille tarjoava pörssiyhtiö. Sen pääkonttori sijaitsee Pariisin esikaupungissa La Défensessä. Työntekijöitä sillä on maailmanlaajuisesti 80 000 vuonna 2020.
Thomson-Brandt (aik. Compagnie Française Thomson-Houston) yhdistyi Compagnie Générale de Télégraphie Sans Fil (CSF) kanssa vuonna 1968 muodostaen Thomson-CSF:n.
Thomson-CSF nimetään Thalesiksi vuonna 2000.
Thales toimittaa monenlaisia puolustusalan tuotteita kuten taisteluajoneuvoja, tutkia, kenttäviestijärjestelmien osia ja osia useisiin eurooppalaisiin asehankkeisiin kuten PAAMS-ohjusjärjestelmät.
Thalesin pääomistajat ovat Ranskan valtio (27,1 %) ja Dassault Group (25,8 %). Dassault Group on muun muassa lentokonetehdas Dassaultin emoyhtiö.
Toukokuussa 2019 Thales osti ranskalais-alankomaalaisen tietoturvayrityksen Gemalton ja yhdisti sen seitsemänneksi maailmanlaajuiseksi divisioonakseen.
Andrea Chénier

Andrea Chénier on Umberto Giordanon säveltämä ooppera, jonka libretto on saanut aiheensa ranskalaisen runoilijan André Chénierin elämästä. Ooppera edustaa tyyliltään verismiä. Oopperan libreton on kirjoittanut Luigi Illica. 
Oopperan juoni punoutuu Ranskan vallankumouksen aikana eläneen runoilija André Chénierin ympärille, joka edustaa vallankumouksen ihanteita, mutta hänet tuomitaan kuolemaan. Hänen rakastettunsa Maddalena haluaa kuolla hänen kanssaan. Giordanon musiikki kuvastaa vallankumousaikojen ja rakastavaisten tunteiden kuohuntaa. Ooppera kuuluu italialaisen oopperan keskeisiin klassikoihin.
Ooppera esitettiin ensi kertaa La Scalassa 28. maaliskuuta 1896.
Quinnel Brown

Quinnel Brown (s. 26. elokuuta 1983) on yhdysvaltalainen koripalloilija. Hän on pelannut KTP-Basketissa kaudella 2005–2006 yhden ottelun Kouvolan Kouvoja vastaan. Brown teki kyseisessä ottelussa 19 pistettä ja otti seitsemän levypalloa. Toisen kauden Suomessa Brown pelasi kaudella 2008–2009 voittaen SM-hopeaa Katajan paidassa.
Lukiokaudet.
Johdatti vuonna 2001 koulunsa ensimmäiseen Chicagon mestaruuteen (Chicago Public Schools Championship) sitten vuoden 1976. Valinta osavaltion kolmostähdistöön (Class AA All-State 3rd Team) 2001.
Joukkueensa (Morgan Park Mustangs) ykkönen pisteissä ja levypalloissa päätöskaudellaan 2000–2001.